กสทช.เห็นชอบร่างหลักเกณฑ์ 4G กำหนดเปิดประมูล 11 พ.ย.58
กสทช.เห็นชอบร่างหลักเกณฑ์ 4G กำหนดเปิดประมูล 11 พ.ย.58
14 ก.ค. 2558

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (เลขาธิการ กสทช.) เปิดเผยว่า วันนี้ ที่ประชุม กสทช. วาระพิเศษเพื่อพิจารณาร่างหลักเกณฑ์ประมูล 4G คลื่นความถี่ 1800 MHz มีมติเห็นชอบ (ร่าง) ประกาศ กสทช. เรื่อง หลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคมย่าน 1710-1722.5 MHz 1805-1817.5 MHz และ 1748-1760.5/1843-1855.5 MHz และ (ร่าง) ประกาศ กสทช. เรื่องแผนความถี่วิทยุกิจการโทรคมนาคมเคลื่อนที่สากล (IMT) ย่านความถี่ 1710-1785/1805-1880 MHz และให้นำไปรับฟังความคิดเห็นสาธารณะในวันที่ 18 ก.ค. 2558
ร่างหลักเกณฑ์ประมูล 4G คลื่นความถี่ 1800 MHz จะเปิดประมูลในวันที่ 11 พ.ย. 2558 กำหนดให้มีการประมูลคลื่นความถี่เป็น 2 ใบอนุญาต ใบอนุญาตละ 12.5 MHz โดยมีกำหนดราคาเริ่มต้นการประมูลที่ 11,600 ล้านบาทต่อหนึ่งใบอนุญาต ซึ่งเป็นราคาที่คำนวณจาก 70% ของมูลค่าคลื่นความถี่ กรณีที่มีผู้เข้าร่วมการประมูลผ่านคุณสมบัติน้อยกว่าหรือเท่ากับจำนวนใบอนุญาตที่เปิดให้ประมูล จะเพิ่มราคาตั้งต้นเป็น 16,570 ล้านบาทต่อหนึ่งใบอนุญาต ซึ่งเป็นราคาที่คำนวณจากมูลค่าคลื่นที่แท้จริง
นอกจากนี้ ร่างหลักเกณฑ์ประมูล 4G ยังกำหนดให้ผู้ชนะการประมูลต้องติดตั้งโครงข่ายให้ครอบคลุมพื้นที่ 40% ใน 4 ปี และยังได้กำหนดเพดานการถือครองคลื่นความถี่ได้ไม่เกิน 60 MHz รวมถึงกำหนดเงื่อนไขในการคุ้มครองผู้บริโภค โดยให้ผู้ชนะการประมูลเสนออัตราค่าบริการที่เหมาะสมเข้ามาด้วย ซึ่งต้องไม่เกินอัตราค่าบริการขั้นสูงที่สำนักงาน กสทช. ได้ประกาศกำหนดไว้
พร้อมทั้งต้องจัดทำแผนความรับผิดชอบต่อสังคม ที่ครอบคลุมถึงการจัดการขยะอิเล็คทรอนิคส์ สุขภาพของผู้ใช้บริการ บริการสำหรับผู้พิการซึ่งอย่างน้อยต้องมีการกำหนดอัตราค่าบริการพิเศษ และการจัดทำใบแจ้งหนี้หรือสัญญาให้บริการที่ใช้อักษรขนาดใหญ่หรือใช้อักษรสำหรับคนตาบอด (Braille) โดยไม่คิดค่าบริการเพิ่ม และแผนคุ้มครองผู้บริโภค โดยให้ครอบคลุมถึงเรื่องมาตรการการรับเรื่องร้องเรียนโดยไม่มีค่าบริการ มาตรการจัดการกับบริการบริการที่ไม่เหมาะสม กระบวนการทำความเข้าใจกับประชาชนในการตั้งสถานีวิทยุคมนาคม และการสร้างความตระหนักรู้ให้แก่ผู้ใช้บริการเกี่ยวกับสิทธิในการใช้บริการโทรคมนาคม
นายฐากร กล่าวว่า ตามกรอบการประมูลคลื่นความถี่ 1800 MHz จะเริ่มรับฟังความคิดเห็นสาธารณะต่อ (ร่าง) ประกาศ กสทช. เรื่อง หลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคมย่าน 1710-1722.5 MHz/1805-1817.5 MHz และ 1748-1760.5/1843-1855.5 MHz และ (ร่าง) ประกาศ กสทช. เรื่องแผนความถี่วิทยุกิจการโทรคมนาคมเคลื่อนที่สากล (IMT) ย่านความถี่ 1710-1785/1805-1880 MHz ในวันที่ 18 ก.ค. 2558 คาดว่าจะประกาศในราชกิจจานุเบกษาได้ไม่เกินวันที่ 26 ส.ค. 2558
หลังจากนั้นจะประกาศเชิญชวนผู้สนใจเข้าร่วมการประมูลคลื่นความถี่มารับเอกสารประกอบในการเตรียมการประมูล (รับซองประมูล) ได้ประมาณวันที่ 28 ส.ค.-28 ก.ย. 2558 และกำหนดให้ผู้สนใจสามารถยื่นเอกสารเพื่อเข้าร่วมการประมูลคลื่นความถี่ (ยื่นซองประมูล) ในวันที่ 30 ก.ย. 2558 จากนั้นคาดว่าจะสามารถพิจารณาคุณสมบัติผู้มีสิทธิเข้าร่วมการประมูลภายในช่วงระหว่างวันที่ 30 ก.ย.-21 ต.ค. 2558 และจะสามารถประกาศผลผู้ผ่านคุณสมบัติได้ในวันที่ 21 ต.ค. 2558 หลังจากนั้น มีการเตรียมความพร้อมสำหรับผู้เข้าร่วมการประมูล เพื่อซักซ้อมความเข้าใจกฎกติกาการประมูลให้ผู้ที่ผ่านคุณสมบัติเป็นผู้เข้าร่วมการประมูลในช่วงระยะเวลาวันที่ 22 ต.ค.-10 พ.ย. 2558 ภายหลังจากเสร็จสิ้นขั้นตอนกระบวนการทั้งหมด
สำนักงาน กสทช. คาดว่าจะสามารถจัดให้มีการประมูลคลื่นความถี่ 1800 MHz ได้ในวันที่ 11 พ.ย. 2558 และจะสามารถรับรองผลและประกาศผลผู้ชนะการประมูลได้ภายในไม่เกินวันที่ 25 พ.ย. 2558 ทั้งนี้ผู้ชนะการประมูลจะต้องชำระเงินประมูลและรับใบอนุญาตภายในเดือน ธ.ค. 2558      
จากนั้นที่ประชุม กสทช. ได้มีมติเห็นชอบให้ยกเลิกระเบียบพัสดุของ กทช. เดิม และให้นำระเบียบสำนักนายกรัฐมนตรีว่าด้วยการพัสดุ พ.ศ. 2535และที่แก้ไขเพิ่มเติม มาบังคับใช้เพื่อให้เกิดประสิทธิภาพ และเกิดความรัดกุม ตอบสนองต่อนโยบายของรัฐบาล
               